Jelentés a Magyar Dolgozók Pártja Központi Vezetősége részére

Szigorúan bizalmas

Hetek óta figyelem a Major elvtárs vezette színház repertoárját, a színészek előadását és a közönség reakcióját. Tegnap, a bátor szovjet nép és a világ proletárjainak ünnepe előestéjén egy tehetségtelen, korában is jelentéktelen vidéki fűzfapoéta darabját (Az ember tragédiája) mutatták be. Az előadást Bástya elvtárs rendezte, akinek a feleségéről biztos forrásból tudom, hogy vasárnaponként titokban templomba jár.

A nézők között voltak magas beosztású elvtársak, szocialista hazánkat kétkezi munkával építő családapák és családanyák, a munkás-paraszt osztály tiszta tekintetű fiataljai, középiskolai diákok, a nép pénzén élő egyetemisták. Egy kisebb csoport a darab végén lelkes tapsolásával hívta fel magára a figyelmemet. Mára már megtudtam, hogy az öt főből álló csoportosulás tagjai szocialista iparvárosunk, Ajka gimnáziumának 10.G osztályos tanulói. Vezetőjük az a tanárnő, aki a népbutító Mindszenty reakciós prédikációit hallgatta. Nem bízhatjuk ifjúságunk nevelését ilyen pedagógusra, komoly veszélyt jelent népi demokráciánkra! A fiatalokat jobb belátásra kell bírni, ha érettségit akarnak, vegyenek aktívan részt a helyi KISZ szocialista népünk és a világ proletárjainak boldogulásáért vívott harcában.

A darabot be kell tiltani, mert haladásellenes ideológiájával alkalmas a zavarkeltésre. A marxista tanoknak ellentmondó biblikus színek a vallás ópiumával félrevezetik tisztánlátást, békét és nyugalmat akaró dolgozó népünket. A falanszter jelenet különösen alkalmas a megtévesztésre, rossz színben tűnteti fel, kigúnyolja egyenlőséget hirdető kommunista társadalmunkat. Az ilyen darabnak nincs helye színházainkban, helyette szocreál szellemiségű színművek gyakoribb előadása javasolt!

Major elvtárs figyelmét fel kell hívni arra, hogy legyen körültekintőbb, kérdéses esetben okvetlenül kérje ki az agitprop véleményét.

A dolgozó népet szolgálom!

Budapest, 1955. november 6.

Rezeda Kázmér